—

Višepartnerski uzajamni fond u okviru Plana za kontrolu SALW-a za zapadni Balkan (MPTF) ključan je mehanizam financiranja kojim se podupire provedba Plana. Uzajamni fond osnovali su u ožujku 2019. UNDP i UNODC kao organizacije UN-a sudionice, zajedno s Uredom MPTF-a, kako bi doprinijeli koordiniranom pristupu donatora financiranju pri provedbi Plana i osigurali sveobuhvatan sustav upravljanja utemeljen na rizicima i rezultatima. Uzajamni fond blisko surađuje s Njemačkom i Francuskom kao pokretačicama Plana, kojima su se pridružile Ujedinjena Kraljevina, Švedska, Norveška i Nizozemska. Zahvaljujući velikodušnosti i predanosti tih donatora Uzajamni fond mobilizirao je doprinose u iznosu većem od 22,2 milijuna USD. UNDP SEESAC djeluje kao tajništvo Uzajamnog fonda i odgovoran je za cjelokupnu koordinaciju i praćenje Uzajamnog fonda te mu pruža tehničku potporu i potporu u upravljanju, planiranju i programiranju. Do rujna 2022. iz Uzajamnog fonda pružena je potpora 11 projekata koje provode organizacije UN-a sudionice, a u pripremi su još tri projekta. — UNDP u Albaniji provodi projekt čiji je cilj jačanje nacionalnih institucija i sustavâ te poboljšanje suradnje i koordinacije između relevantnih institucija i pogođenih zajednica radi djelotvornog i učinkovitog odgovora na prijetnje koje predstavlja SALW / vatreno oružje. [Naziv: „Jačanje kontrole, upravljanja i društvenih stavova prema SALW-u u Albaniji”] — U BiH: — UNDP i Globalni program UNODC-a za vatreno oružje zajednički podupiru Upravu za neizravno oporezivanje (ITA) / Carinu BiH u cilju boljeg otkrivanja nezakonite trgovine SALW-om i odgovaranja na nju. Osim ITA-e, i nekoliko drugih ustanova u BiH ostvaruje koristi od provedbe projekta, među kojima su granična policija BiH, Ministarstvo vanjske trgovine i ekonomskih odnosa (MOFTER) i tri poštanske agencije. [Naziv: „Zaustavljanje ilegalne trgovine i prometa naoružanjem (HALT) u Bosni i Hercegovini”] — Hitno djelovanje UNDP-a za uništavanje streljiva (EXPLODE+) osmišljeno je kao multifunkcionalna projektna platforma koja omogućuje multilateralni pristup intervencijama u području smanjenja streljiva i upravljanja životnim ciklusom streljiva i kojom se pruža potpora naporima Ministarstva obrane i oružanih snaga Bosne i Hercegovine (MoD/AF BiH), a obuhvaća aktivnosti povezane s nesigurnim odlaganjem streljiva / odlaganjem viška streljiva, razvojem kapaciteta i nadogradnjom infrastrukture objekata za skladištenje streljiva i oružja. — U okviru projekta PILLAR UNDP-a [Sprečavanje i smanjenje nezakonitog oružja u Bosni i Hercegovini] nastoji se provesti sveobuhvatan odgovor kako bi se podigla svijest stanovništva o opasnostima nezakonitog posjedovanja vatrenog oružja i kako bi ga se naučilo kako prepoznati pojedinačne i kolektivne prijetnje sigurnosti. Osim toga, cilj je projekta doprinijeti promjenama ponašanja i sveobuhvatnom razumijevanju prijetnji koje SALW predstavlja u obiteljima, zajednici i društvu općenito. — U Kosovu je UNDP do lipnja 2022. provodio projekt za potporu kosovskoj policiji u jačanju njezinih kapaciteta za bolje otkrivanje i veću zapljenu vatrenog oružja, komponenata i streljiva te poboljšanje kvalitete istraga. [Naziv: „Potpora kriminalističkoj policiji u borbi protiv nezakonite trgovine oružjem u Kosovu* (CPIAT)”] — U Crnoj Gori projekt UNDP-a usmjeren je na poboljšanje kapaciteta policijske uprave Crne Gore u cijelom istražnom ciklusu, a posebno na unapređenje evidencije puta traga. Konkretnije, projektom će se poboljšati stručne kompetencije, profesionalnost, točnost i preciznost Forenzičkog centra, Laboratorija za požare i eksplozive i Kemijskog laboratorija tako što će se podupirati razvoj standardnih operativnih postupaka, pružiti specijalizirana oprema za jedinice za očevid i osigurati osposobljavanje. — U Srbiji: — UNDP provodi projekt za daljnje poboljšanje kapacitetâ Ministarstva unutarnjih poslova Republike Srbije u vezi s trgovinom vatrenim oružjem i kriminalitetom povezanim s vatrenim oružjem u cijelom istražnom ciklusu, od istraživanja mjesta zločina i balističkih pregleda do kraja evidencije puta traga, čime se poboljšavaju istrage koje dovode do redovnih osuđujućih presuda. Projektom se dopunjuju rezultati njegove prethodne faze, koja je provedena izvan okvira MPTF-a. [Naziv: „Unapređenje kapaciteta Ministarstva unutarnjih poslova u području povezanom s kontrolom SALW-a (druga faza)”] — UNDP je od rujna 2022. pokrenuo još jedan projekt, koji se nastavlja na prethodni projekt i kojim se nastoji stvoriti sveobuhvatan pristup jačanju uloge zdravstvenog sustava u sprečavanju zlouporabe vatrenog oružja u svrhu nasilja u obitelji i samoubojstva. [Naziv: „Smanjenje rizika – povećanje sigurnosti II”] — U okviru prekograničnog projekta kojim su obuhvaćeni Kosovo i Sjeverna Makedonija UNDP nastoji poboljšati kapacitete tijela u tim dvjema jurisdikcijama kako bi se stvorile zajednice otpornije na nasilje, i to s pomoću niza blisko koordiniranih aktivnosti, kao što su zajednička osposobljavanja i razmjene iskustava i obavještajnih podataka, zajednički istražni timovi (ZIT), potpora zajedničkim policijskim patrolama na granicama, zajednička analiza i razvoj profilâ problema i rizika, razmjena informacija i zajednička djelovanja u području suzbijanja trgovine prepravljenim oružjem, te nastoji promicati integriran institucijski pristup otklanjanju prijetnji povezanih s vatrenim oružjem. Projektne aktivnosti temelje se na tekućim projektima u području SALW-a u Kosovu i Sjevernoj Makedoniji te ih dopunjuju kako bi se postigla sinergija, razvila najbolja praksa i omogućile dosljednije istrage usmjerene na rezultate. [Naziv: „Prekogranični integrirani institucijski pristup borbi protiv IAT-a i SALW-a”] — Na regionalnoj razini: — Globalnim programom UNODC-a za vatreno oružje (GFP) tijela zapadnog Balkana podupiru se u kaznenopravnom odgovoru na trgovinu oružjem i u procesu usklađivanja odgovarajućeg kaznenog zakonodavstva i kaznenog postupovnog zakonodavstva s odredbama Protokola UN-a o vatrenom oružju. [Naziv: „Kaznenopravni odgovor na trgovinu oružjem”] — Projekt koji provodi UNODC-ov GFP u partnerstvu s INTERPOL-om za cilj ima pružiti potporu jurisdikcijama zapadnog Balkana u prikupljanju i analiziranju kaznenopravnih podataka te olakšati i ojačati suradnju i razmjenu informacija među kaznenopravnim stručnjacima, čime se podupire otkrivanje nezakonite trgovine vatrenim oružjem. [Naziv: „Podupiranje intenzivnije međunarodne suradnje u kaznenim stvarima”] — Kad je riječ o regionalnoj razini, Regionalna platforma za reformu sigurnosnog sektora (RSSRP) dobro je uhodan resurs koji daje brze i učinkovite odgovore na potrebe u području vladavine prava na tehničkoj razini u cijelom svijetu. RSSP ima mehanizam brzog raspoređivanja koji se temelji na SEESAC-ovoj jedinstvenoj mreži stručnjaka za sigurnost s iskustvom u području reformi sigurnosnog sektora te pruža prilagođenu pomoć, s posebnim naglaskom na kontroli SALW-a i uključivanju rodne osviještenosti u sigurnosnu politiku.